**1 Ioan – llythyr am gariad.**

**1 Ioan 4 (7-12)**

***Cariad Duw a'n cariad ni***

*7 Ffrindiau annwyl, gadewch i ni garu'n gilydd, am fod cariad yn dod oddi wrth Dduw. Mae pawb sy'n caru fel hyn wedi'i eni'n blentyn i Dduw ac yn nabod Duw. 8 Os ydy'r cariad hwn ddim gan rywun, dydy'r person hwnnw ddim yn nabod Duw chwaith – am mai* ***cariad ydy Duw****. 9 Dyma sut wnaeth Duw ddangos ei gariad aton ni: anfonodd ei unig Fab i'r byd, er mwyn i ni gael bywyd drwyddo. 10 Dyma beth ydy cariad: dim y ffaith ein bod ni'n caru Duw, ond y ffaith ei fod e wedi'n caru ni ac anfon ei Fab yn aberth oedd yn gwneud iawn am ein pechodau ni. 11 Ffrindiau annwyl, os ydy Duw wedi'n caru ni gymaint â hyn, dylen ninnau hefyd garu'n gilydd. 12 Does neb erioed wedi gweld Duw; ond os ydyn ni'n caru'n gilydd, mae Duw yn byw ynon ni ac mae ei gariad yn dod yn real yn ein bywydau ni*

*...........*

Cariad ydy Duw. Dyma brif neges Ioan. Mae popeth da yn deillio o gariad Duw. Does dim twyll, na chelwydd na thywyllwch yn perthyn i Dduw. Dydy’r drygioni sydd yn y byd ddim yn dod oddi wrth Dduw. Cariad ydy Duw.

*Ffrindiau annwyl* meddai Ioan, wrth iddo ddweud unwaith eto wrth y Cristnogion cyntaf yn yr eglwysi bach newydd i garu ei gilydd. Mae cariad yn groes i bopeth drwg sy’n digwydd. Nid cariad ‘wishy-washy’ geiriau’n unig, ydy’r cariad yma. Cariad ‘agape’ yr Arglwydd sydd o dan sylw. Y cariad a roddodd ei unig fab er mwyn i bob un sy’n credu ynddo gael bywyd am byth yn y nefoedd a pherthynas lawn, iach gyda Duw’r tad.

Adnod 7: Ydy pawb yn blant i Dduw - na! Twyllo pobl ydy dweud eu bod yn blant Duw heb iddyn nhw nabod Iesu Grist a phrofi o’i gariad a’i faddeuant.

Adnod 8: Mae’r *‘cariad hwn’,* yn wahanol i bob cariad arall. Mae’n amhosib i’w roi mewn geiriau gan mor arbennig ydy cariad Duw.

Adnodau 9 a 10: Mae cariad Duw yn weithredol - *Dyma sut wnaeth Duw* ***ddangos*** *ei gariad aton ni.* ***Anfonodd*** *ei fab ….*

Os nad ydyn ni’n gyfarwydd â hanes y Pasg mae’n werth stopio a darllen Luc 22:63- 23:56. Mae’n hawdd darllen y geiriau ‘anfonodd ei fab’, heb ystyried o ddifri be wnaeth y mab ddioddef.

Adnod 11: Roedd Ioan yn ail-ddweud ac ail-ddweud yr un neges bwysig hon!

Adnod 12: Mae’r adnod hon yn pwysleisio unwaith eto pa mor bwysig ydy cariad rhwng Cristnogion a’i gilydd. Mae’r cariad gweithredol yma rhwng Cristnogion yn un arwydd pendant bod cariad Duw ar waith yn eu bywydau. Dydy’r ‘byd’ ddim o blaid Cristnogion. Dydy’r ‘byd’ ddim yn hoffi be sydd gan y Beibl i’w ddweud. Yng nghanol y casineb a’r gwrthwynebiad mae profi cariad yn werthfawr iawn, iawn.

**Meddwl mwy**

**Actau 2: 42-47 –** Pa fath o gariad sydd i’w weld yn y paragraff yma?